Cronut από τη Νέα Υόρκη
Ντόνατ από ζύμη για κρουασάν με κρέμα βανίλιας! Τι άλλο να ζητήσει κανείς;
8 γρ. μαγιά ξηρή, 125 γρ. νερό, χλιαρό, 125 γρ. γάλα φρέσκο, πλήρες, χλιαρό, 1 αυγό, 2 κουτ. σούπας (γεμάτες) ζάχαρη + επιπλέον για πασπάλισμα, 2 κουτ. σούπας βούτυρο αγελάδος, λιωμένο + 150 γρ. επιπλέον, σε θερμοκρασία δωματίου, 1/2 κουτ. γλυκού βανιλίνη, 1/2 κουτ. γλυκού αλάτι, 450 γρ. αλεύρι για όλες τις χρήσεις + λίγο για πασπάλισμα ηλιέλαιο, για το τηγάνισμα, 1/2 κλωναράκι φυσική βανίλια, 240 γρ. γάλα φρέσκο, πλήρες, 2 κρόκοι αυγών, 50 γρ. ζάχαρη, 1 κουτ. σούπας κορν φλάουρ, 1 κουτ. γλυκού βούτυρο αγελάδος
Για να φτιάξουμε cronut από τη Νέα Υόρκη, αρχικά ρίχνουμε σε ένα μπολ τη μαγιά και το νερό και ανακατεύουμε. Αφήνουμε για 10 λεπτά να ενεργοποιηθεί η μαγιά και ρίχνουμε το γάλα, το αυγό, τη ζάχαρη, τις 2 κουταλιές λιωμένο βούτυρο, τη βανιλίνη και το αλάτι.Τα ανακατεύουμε λίγο και ρίχνουμε το αλεύρι. Χτυπάμε τα υλικά στο μίξερ με το γάντζο ή ζυμώνουμε με τα χέρια, μέχρι να έχουμε μια απαλή ζύμη που να μην κολλάει στα τοιχώματα. Φορμάρουμε τη ζύμη πάνω σε μια αλευρωμένη επιφάνεια, σε μια μπάλα.Την τοποθετούμε σε ένα μπολ, σκεπάζουμε με μεμβράνη και την τοποθετούμε στο ψυγείο για 20 - 30 λεπτά.Ανοίγουμε τη ζύμη σε αλευρωμένη επιφάνεια σε σχήμα ορθογώνιο παραλληλόγραμμο περίπου 40x20 εκ., σε πάχος 1 εκ. Απλώνουμε με μια σπάτουλα το μισό βούτυρο (75 γρ.) στη μέση του φύλλου, καλύπτοντας το 1/3. Διπλώνουμε το 1/3 του φύλλου και απλώνουμε το υπόλοιπο βούτυρο. Διπλώνουμε από πάνω το άλλο 1/3, έτσι ώστε να δημιουργηθεί ένα σάντουιτς. Καλύπτουμε τη ζύμη με μεμβράνη και την τοποθετούμε στο ψυγείο για 20 - 30 λεπτά.Ανοίγουμε πάλι τη ζύμη σε φύλλο ορθογώνιο παραλληλόγραμμο από την πιο στενή πλευρά της και διπλώνουμε στα τρία. Τυλίγουμε με μεμβράνη και ξαναβάζουμε στο ψυγείο για 20 - 30 λεπτά.  Επαναλαμβάνουμε για δύο ακόμη φορές.Καλύπτουμε τη ζύμη με μεμβράνη και την τοποθετούμε στο ψυγείο για τουλάχιστον 2 ώρες. Η ζύμη θα έχει φουσκώσει. Την ανοίγουμε σε φύλλο πάχους περίπου 1 εκ. Κόβουμε με στρογγυλό κουπάτ δίσκους και με ένα μικρότερο έναν κύκλο στο κέντρο.Τοποθετούμε τους κρίκους σε μια λαμαρίνα στρωμένη με αντικολλητικό χαρτί και αφήνουμε σε ένα μέρος χωρίς ρεύματα (π.χ. μέσα στο φούρνο, χωρίς να τον ανάψουμε), να φουσκώσουν και να διπλασιαστούν σε όγκο, για περίπου 1 ώρα. Τηγανίζουμε τα κρόνατ και τα τοποθετούμε σε μια πιατέλα την οποία έχουμε στρώσει με απορροφητικό χαρτί κουζίνας.Βάζουμε σε ένα πιάτο τη ζάχαρη και ρολάρουμε πάνω σε αυτήν τα κρόνατ, ώστε να καλυφθούν παντού.Σχίζουμε με ένα αιχμηρό μαχαίρι το κλωναράκι της βανίλιας κατά μήκος στη μέση. Με τη λάμα του μαχαιριού γδέρνουμε το κλωναράκι και μαζεύουμε τα σπόρια του.Τα ρίχνουμε σε ένα κατσαρολάκι με τη μισή ποσότητα του γάλακτος και τοποθετούμε στη φωτιά. Μόλις αρχίσει να βράζει, το αποσύρουμε από τη φωτιά. Σε ένα μπολ χτυπάμε με το σύρμα τoυς κρόκους.Προσθέτουμε τη ζάχαρη.Ανακατεύουμε σε ένα άλλο μπολ το κορν φλάουρ με το υπόλοιπο κρύο γάλα και το προσθέτουμε στους κρόκους. Ανακατεύουμε και προσθέτουμε λίγο από το ζεστό γάλα. Αδειάζουμε το μείγμα στην κατσαρόλα και ανακατεύουμε με σύρμα σε χαμηλή φωτιά έως ότου πήξει. Προσθέτουμε και το 1 κουταλάκι βούτυρο.Αποσύρουμε από τη φωτιά και αφήνουμε την κρέμα να κρυώσει, ανακατεύοντας κάθε τόσο για να μην πιάσει κρούστα.Κόβουμε στη μέση τα κρόνατ και τα γεμίζουμε με κρέμα. Εναλλακτικά, μπορούμε με ένα μυτερό κορνέ ή σύριγγα να τρυπήσουμε τα κρόνατ σε 4 - 5 σημεία στην επιφάνειά τους και να τα γεμίσουμε με λίγη κρέμα.
Αλεύρι (ζύμες),Αυγά,Γάλα